ગુજરાતમાં PMJAY-MA યોજના આયુષ્માન કાર્ડ્સના વિતરણ પ્રસંગે પ્રધાનમંત્રીએ આપેલા સંબોધનનો મૂળપાઠ

નમસ્કાર! ધનતેરસ અને દિવાળી હવે સામે જ દેખાઇ રહી છે. ધનતેરસ અને દિવાળી પહેલાં આપણા ગુજરાતમાં આરોગ્યનો મહાઉત્સવ ઉજવાઇ રહ્યો છે. આપણે અહીંયા ધનતેરસ પર આપણે ભગવાન ધન્વંતરીની પૂજા કરીએ છીએ. ભગવાન ધન્વંતરીને આયુર્વેદના પિતામહ કહેવામાં આવે છે અને એવું કહેવાય છે કે દેવતાઓની સારવાર ભગવાન ધન્વંતરી દ્વારા કરવામાં આવી હતી. તેથી એમ કહી શકાય કે તેઓ આરોગ્યની પ્રેરણાના આ ઇષ્ટ દેવ છે. અને આરોગ્ય કરતાં મોટું ધન, આરોગ્ય કરતાં મોટું સૌભાગ્ય, બીજું શું હોઇ શકે? અને આપણે ત્યાં તો શાસ્ત્રોમાં પણ કહેવામાં આવ્યું છે કે- આરોગ્યમ પરમં ભાગ્યમ્! અને મારા માટે ખુશીની વાત એ છે કે, આજે આપણા ભૂપેન્દ્રભાઇના નેતૃત્વમાં જે કામ આજે કરવામાં આવ્યું છે, આમ તો દિવાળીના તહેવારોમાં આવું કામ કરવા અંગે કોઇ વિચારતું પણ નથી. બધા લોકો રજાના મૂડમાં છે. જ્યારે આજે અહીં આ કાર્યક્રમ પૂરો થશે તેની સાથે આજ રાત સુધીમાં દોઢથી બે લાખ લોકો સુધી કાર્ડ પહોંચાડવાની ઝુંબેશ ચાલી રહી છે. અને 50 લાખ લોકોને કાર્ડ આપવાનું કામ, હું તો, સરકારના તમામ આપણા સાથીઓને, જુના જુના બધા જ સાથીઓ છે, તેમજ સરકારી અધિકારીઓને આજે હું અભિનંદન આપું છું કે તમે દિવાળીમાં આટલું મોટું કામ તમે હાથમાં લીધું છે, તમારી આ મહેનત રંગ લાવશે. અને આપણે ત્યાં તો કહેવાય છે કે સર્વ સંતુ નિરામયા એટલે કે બધા રોગમુક્ત રહે, આપણા પૂર્વજોની જે કલ્પના હતી, જે ચિંતન હતું, તે વ્યક્તિના, તે પરિવારના, તે સમાજના, સૌથી મોટા સુરક્ષા કવચરૂપી આ મંત્ર આ જે આ આયુષ્માન યોજના ચલાવી રહી છે. એક સાથે અભિયાન ચલાવીને 50 લાખ પરિવારો એટલે કે ગુજરાતની અડધી વસતી સુધી પહોંચવાનું એક મોટું કામ હાથ ધરવામાં આવ્યું છે. જિલ્લો હોય, તાલુકો હોય કે પછી ગ્રામ પંચાયત હોય, તમામ સ્તરે લાભાર્થીઓને શોધીને, જેમને કાર્ડ ન મળ્યા હોય તેવા લોકો સુધી પહોંચવું ખરેખર અભિનંદનને પાત્ર કામ છે, જેના કારણે વડીલો માટે તે આશીર્વાદરૂપ રહેશે. આપણે સૌ જાણીએ છીએ કે આખી દુનિયામાં પ્રગતિશીલ દેશો સમૃદ્ધ દેશો છે, ત્યાં વીમા વિશે આપણે સાંભળતા આવ્યા છીએ, આપણે ભારતમાં તેમનાથી એક ડગલું આગળ વધી ગયા છીએ, આપણે માત્ર હેલ્થ ઇન્શ્યોરન્સ જ નહીં, પરંતુ હેલ્થ એશ્યોરન્સનું આટલું મોટું સ્વપ્ન જોયું છે. અને આ સપનાને સાકાર કરવા માટે તમારો સાથ અને સહકાર મળ્યો છે. આજનો આ કાર્યક્રમ એક પ્રકારે, જ્યારે રાજકીય દૃશ્ટિએ સ્થિર સરકાર હોય અને તેમની કાર્ય સંસ્કૃતિ સંપૂર્ણ રીતે સંવેદનશીલ હોય અને સમાજને સમર્પિત હોય, ત્યારે કેવા અદ્ભુત પરિણામો આવી શકે છે તેનું ઉદાહરણ પૂરું પાડે છે, અને આજે આખો દેશ અને ગુજરાત આ જોઇ રહ્યા છે. પહેલા શું હતું, ત્યાં શું હતું. પહેલાં સરકાર હતી, બધું જ હતું પણ કોઇએ યોજના અમલમાં મૂકવામાં આવે તો, બસ એક મોટા સભાગૃહની અંદર દીવો પ્રગટાવો, રિબીન કાપો અથવા સારું ભાષણ કરો એટલે વાત પૂરી થઇ જતી હતી. જે લોકો જાગૃત હતા, તેઓ યોજનાનો લાભ લેતા હતા, કેટલાય લોકોનો લાભ તો વચેટિયાઓ લઇ લેતા હતા, અને યોજના આ રીતે ખતમ થઇ જતી હતી. અમે આ આખો રિવાજ જ બદલી નાંખ્યો છે. પૈસાનો ખર્ચ થાય, પણ તેનો લાભ પણ હોવો જોઇએ, માત્ર યોજના લોન્ચ કરી દો, દીવો પ્રગટાવી દો, રિબીન કાપી નાંખો, એટલું જ કામ નથી હોતું, સરકાર ઘરે-ઘરે જઇને સામે ચાલીને જરૂરિયાતમંદ લોકોને શોધે, તેમની પાસે પહોંચે અને તેમની સમસ્યાનું નિરાકરણ લાવે, એ પ્રકારનું આ ખૂબ જ મોટું પગલું લેવામાં આવ્યું છે. આ પગલું ભરીને આપણે આગળ વધી રહ્યા છીએ. આજે જ્યારે યોજના બને છે, ત્યારે સૌથી પહેલા તો સામાન્ય લોકોને શું તકલીફ છે, તેમની જરૂરિયાત શું છે, લાંબા ગાળે તેમાં શું ફેરફાર કરવાની જરૂર છે, તે અંગે સરકાર પૂરે પૂરો અભ્યાસ કરે છે. ગરીબોના જીવનમાં, મધ્યમ વર્ગના લોકોના જીવનમાં કયા કયા અવરોધો આવે છે, કઇ કઇ અડચણો આવે છે, તેને રોકવાનું કામ કરવામાં આવે છે. અને તેનો ફાયદો એ થાય છે કે, નીતિ ખૂબ સારી બની શકે છે, અભ્યાસ કર્યા પછી નીતિ ઘડવામાં આવે છે, જેથી તેમાં સૌનો સમાવેશ થાય છે. અને નીતિ ઘડ્યા પછી જો એવું કંઇક લાગે છે કે તેમાં કંઇક વધારો કરવાની જરૂર છે, જેમ કે આજે આપણા ભૂપેન્દ્રભાઇની સરકારે તેનો વ્યાપ વધાર્યો છે, લાભાર્થીઓની સંખ્યામાં વધારો કર્યો છે, તો મધ્યમ વર્ગના કેટલાય લોકો તેના લાભાર્થી બની ગયા છે અને આ તમામ યોજનાઓનો લાભ સરકાર તમામ લોકોને તેમના ઘર સુધી જઇને પહોંચાડે, તે દિશામાં અમે કામ કરી રહ્યા છીએ. સાથીઓ, જ્યારે દેશનો નાગરિક સશક્ત બને છે, ત્યારે તે પાવરફુલ બને છે, અને આપ સૌ જાણો જ છો કે જ્યારે તમે બધા પાવરફુલ હોવ ત્યારે, તો પછી વચ્ચે કંઇ જ નથી આવતું, ભાઇ, અને આથી જ અમે ભારતના તમામ નાગરિકોને સશક્ત બનાવાનો – એમ્પાવર કરવાનો, જેમાં ખાસ કરીને માતાઓ અને બહેનોને સશક્ત બનાવવાનો નિર્ણય લીધો છે. આજે ગરીબોને મફત ગેસ કનેક્શન મળવાના કારણે તેમને પહેલાં જે પ્રકારે લાકડાના ધૂમાડાના વચ્ચે જીવન જીવવું પડતું હતું, તેમાંથી છૂટકારો અપાવીને, રસોડામાં તેમને થતી બીમારીઓથી આપણે તેમને બચાવી શક્યા છીએ. આપણે ગરીબોને પાકું ઘર આપીએ, પાકી છતવાળું ઘર આપીએ, જેના કારણે તેમના જીવનમાં પણ સુધરો આવે, અને કેટલીય નાની પરેશાનીઓમાંથી મુક્તિ મળી શકે છે, જ્યારે તેમને નળમાંથી પાણી મળે, પીવાનું શુદ્ધ પાણી મળે, શૌચાલયો બનવાથી, આ બધી બાબતો એવી છે કે તે રોગને આવતા અટકાવે છે, ઘરની બહાર જ તેને રોકી દે છે. અમે આ તમામ મૂળભૂત કાર્યો પર ધ્યાન આપી રહ્યા છીએ અને તાજેતરમાં જ જ્યારે આટલી મોટી વૈશ્વિક મહામારી આવી ત્યારે અમે કોઇ ગરીબ પરિવારને ચૂલો ઓલવવા નથી દીધો. 80 કરોડ લોકોને બેથી અઢી વર્ષથી મફતમાં ભોજન પહોંચે તેની ચિંતા કરી છે, કારણ કે આટલી મોટી મહામારી આવી તેવી સ્થિતિમાં મારા દેશમાં કોઇના ઘરે ચૂલો ન સળગે એવું તો ન ચાલે. એટલું જ નહીં, જો બાળકો સ્વસ્થ નહીં હોય તો દેશ પણ સ્વસ્થ નહીં રહે, આપણે કુપોષણમાંથી બહાર આવવું જ પડશે. અને હવે તો ગુજરાતે એક મોટું અભિયાન શરૂ કર્યું છે, આપણા સી.આર. પાટીલે એક મોટા લક્ષ્ય સાથે કામ શરૂ કર્યું છે કે દરેક વ્યક્તિ તેમાંથી બહાર આવે, આયુષ્માન ભારત યોજના,